钦定古今图书集成/明伦汇编/交谊典/第043卷 > 《答何劭三首》晋·张华
## 钦定古今图书集成/明伦汇编/交谊典/第043卷 > 《答何劭三首》晋·张华

吏道何其迫，窘然坐自拘。缨緌为徽𬙊，文宪焉可逾。
恬旷若不足，烦促每有馀。良朋贻新诗，示我以游娱。
穆如洒清风，焕若春华敷。自昔同寮采，于今比园庐。
衰疾近辱殆，庶几并悬舆。散发重阴下，抱杖临清渠。
属耳听莺鸣，流目玩鯈鱼。从容养馀日，取乐于桑榆。
洪钧陶万类，大块禀群生。明暗信异姿，静躁亦殊形。
自予及有识，志不在功名。虚恬窃所好，文学少所经。
沗荷既过任，白日已西倾。道长苦智短，责重困才轻。
周任有遗规，其言明且清。负乘为我戒，夕愓坐自惊。
是用感嘉贶，写心出中诚。《发篇》虽温丽，无乃违其情。
驾言归外庭，放志永栖迟。相伴步园畴，春草郁郁滋。
荣观虽盈目，亲友莫与偕。悟物增隆思，结恋慕同侪。
援翰属新诗，永叹有馀怀。